b'\n_START_ARTICLE_\nHeinz Guderian\n_START_SECTION_\nOpv\xc3\xa6kst, 1. verdenskrig og mellemkrigs\xc3\xa5rene\n_START_PARAGRAPH_\nGuderian blev f\xc3\xb8dt i den tyske vestpreussiske by Kulm nu Che\xc5\x82mno i Polen. Fra 1901 til 1907 var han elev i forskellige milit\xc3\xa6re skoler, og i 1907 tr\xc3\xa5dte han ind i h\xc3\xa6ren som kadet ved 10. Hannoveranske J\xc3\xa4gerbataljon, som var under kommando af hans far. I 1911 kom Guderian til tredje Telegraphen-Battalion ved telegraftropperne. I oktober 1913 giftede han sig med Margarete Goerne, med hvem han fik to s\xc3\xb8nner._NEWLINE_Under 1. verdenskrig gjorde han tjeneste som signal- og generalstabsofficer. Efter krigen forblev Guderian i den efter Versailles-freden reorganiserede 100.000 mand store tyske h\xc3\xa6r, hvor han specialiserede sig i panserkrigsf\xc3\xb8relse. Med flydende engelsk og fransk blev han p\xc3\xa5virket af den engelske teoretiker J.F.C. Fullers bev\xc3\xa6gelig kamp (manoeuvre warfare) og \xe2\x80\x93 i mindre grad \xe2\x80\x93 af B.H. Liddell Hart og den ukendte Charles de Gaulle. Deres arbejder blev oversat til tysk af Guderian. Achtung-Panzer! skrev han  1936-37 om kampvognes og flys rolle i den moderne krig. De selvst\xc3\xa6ndige pansrede enheder, han her beskrev, kom til at udg\xc3\xb8re kernen i den tyske h\xc3\xa6rs styrker under 2. verdenskrig og udk\xc3\xa6mpede, hvad der senere blev kendt som Blitzkriegdoktrinen.\n_START_SECTION_\n2. verdenskrig\n_START_PARAGRAPH_\nUnder 2. verdenskrig gjorde han f\xc3\xb8rst tjeneste som chef for XIX Armekorps under invasionen af Polen og Frankrig. Guderian f\xc3\xb8rte personligt angrebet, som gennemskar skovene i Ardennerne, krydsede floden Meuse og br\xc3\xb8d gennem de franske linjer ved Sedan. Guderians pansrede enheder anf\xc3\xb8rte kapl\xc3\xb8bet mod havet, som omringede hovedparten af de allierede styrker._NEWLINE_I Operation Barbarossa, den tyske invasion af Sovjetunionen, f\xc3\xb8rte han Panzergruppe Guderian og modtog i juli 1941 ridderkorset med egel\xc3\xb8v. Fra 5. oktober var han chef for anden panserarm\xc3\xa9. Under Barbarossa-kampagnen f\xc3\xb8rte han sine panserstyrker i hurtige fremst\xc3\xb8d i overensstemmelse med blietzkrieg-doktrinen og fik herved tilnavnet Schneller Heinz (hurtige Heinz) af sine tropper. Hans pansrede spydspids erobrede Smolensk p\xc3\xa5 p\xc3\xa5faldende kort tid og var klar til det afg\xc3\xb8rende angreb mod Moskva, da han blev beordret til at dreje mod syd mod Kijev. Han blev frataget kommandoen den 25. december 1941 efter at have beordret en tilbagetr\xc3\xa6kning i strid med Hitlers ordre om at fastholde erobret land og herefter overf\xc3\xb8rt til overkommandoens reserver._NEWLINE_Efter det tyske nederlag ved slaget om Stalingrad blev Guderian kaldt tilbage til aktiv tjeneste som generalinspekt\xc3\xb8r for pansertropperne. Hans opgave var tr\xc3\xa6ning, produktion og inds\xc3\xa6ttelse af Tysklands pansertropper. Den 21. juli 1944 blev han stabschef for h\xc3\xa6ren. Hitler fratog ham kommandoen den 28. marts 1945 efter en diskussion om et mislykket modangreb. Det satte punktum for en lang r\xc3\xa6kke uoverensstemmelser mellem dem.\n_START_SECTION_\nRetsopg\xc3\xb8ret i N\xc3\xbcrnberg\n_START_PARAGRAPH_\nTrods sovjetiske og polske protester blev Guderian ikke tiltalt for krigsforbrydelser under N\xc3\xbcrnberg-sagen, idet hans handlinger og opf\xc3\xb8rsel ellers blev anset for at v\xc3\xa6re i overensstemmelse med en professionel soldats. Polen argumenterede med, at Guderian under slaget ved Wisna havde truet den polske chef med at skyde krigsfanger, s\xc3\xa5fremt han ikke beordrede polske enheder til at overgive sig. De vestlige sejrherrer betegnede s\xc3\xa5danne trusler som  bluff, da der ikke blev henrettet krigsfanger. Guderian havde ogs\xc3\xa5 modtaget en ejendom i i Warthegau-omr\xc3\xa5det i det tyskbesatte Polen, hvorfra de polske ejere blev bortvist. Endelig havde han modtaget statspenge fra Hitler efter sin tilbagetr\xc3\xa6den i 1942._NEWLINE_6. marts 1945 talte han til indbudte tyske og udenlandske journalister om Den r\xc3\xb8de arm\xc3\xa9s overgreb i \xc3\xb8st. Han pr\xc3\xa6senterede to tyske officerer, der havde k\xc3\xa6mpet sig tilbage fra det belejrede Poznan og lod dem fort\xc3\xa6lle, hvad de havde set p\xc3\xa5 vejen. Derefter l\xc3\xa6ste han h\xc3\xb8jt fra en dagsbefaling fra feltmarskal Georgij Zjukov beregnet p\xc3\xa5 at genoprette svigtende sovjetisk disciplin og afsluttede med at kommentere verdenspressens d\xc3\xa6kning af fundene i koncentrationslejrene Auschwitz og Majdanek: "Jeg har selv k\xc3\xa6mpet i Sovjetunionen, men aldrig bem\xc3\xa6rket nogen dj\xc3\xa6vleovne, gaskamre eller lignende frembringelser af en syg fantasi", erkl\xc3\xa6rede han og kaldte presseomtalen af lejrene "\xc3\xa5benbare l\xc3\xb8gne". Hans-Georg von Studnitz fra det tyske udenrigsministerium noterede bet\xc3\xa6nkeligt i sin dagbog: "Indtrykket(..)var ikke godt. Verden kender nu til fotografier, film og \xc3\xb8jenvidneskildringer om Majdanek, Auschwitz og lignende institutioner i de tidligere besatte omr\xc3\xa5der. Det tyske folk ved rigtignok ikke noget. Alligevel b\xc3\xb8r man antage, at Guderian er underrettet. Desto m\xc3\xa6rkeligere fremst\xc3\xa5r det, at han tager sp\xc3\xb8rgsm\xc3\xa5let op p\xc3\xa5 denne m\xc3\xa5de(...)i et milit\xc3\xa6rt s\xc3\xa5 vigtigt \xc3\xb8jeblik." _NEWLINE_Guderians ene s\xc3\xb8n, Heinz G\xc3\xbcnther Guderian, blev senere fremtr\xc3\xa6dende general i den vesttyske h\xc3\xa6r og i NATO.'